‘บ้านปู’ซื้อเหมืองออสเตรเลียยอมจ่ายแพงชอบมองโกเลีย
บ้านปูยอมจ่ายแพงซื้อหุ้นเหมืองออสเตรเลีย เห็นศักยภาพเหมืองมองโกเลีย
13 ก.ย. 2554

บ้านปูยอมจ่ายแพงซื้อหุ้นเหมืองออสเตรเลีย เห็นศักยภาพเหมืองมองโกเลีย 
เครดิตสวิสพาไปโรดโชว์สิงคโปร์ 12-13 ก.ย.
นางสมฤดี ชัยมงคล ผู้ช่วยประธานเจ้าหน้าที่บริหารการเงิน บริษัท บ้านปู (BANPU) เปิดเผยว่า บริษัทจัดทำคำเสนอซื้อหุ้นทั้งหมดของบริษัท Hunnu Coalโดยเสนอซื้อเป็นเงินสดที่ราคาหุ้นละ 1.80 เหรียญออสเตรเลีย เพื่อทำให้มูลค่าส่วนทุนของ Hunnu เต็มมูลค่าที่ 477 ล้านเหรียญออสเตรเลีย
ทั้งนี้ บริษัท บ้านปู ได้ใช้บริษัทย่อย Banpu Minerals (Singapore) เข้าไปลงทุนใน Hunnu มาตั้งแต่เดือน มี.ค. 2554 และปัจจุบันถือหุ้นสัดส่วน 12% และต้องการถือหุ้นทั้งหมด โดยคณะกรรมการของ Hunnu ได้มีมติเป็นเอกฉันท์ แนะนำให้ผู้ถือหุ้นของ Hunnu และผู้ซื้อออปชันของ Hunnu ตอบรับคำเสนอซื้อหุ้นของบ้านปู โดยเงื่อนไขว่าไม่มีคำเสนอซื้ออื่นที่ดีกว่า
บริษัทประกาศเสนอซื้อหุ้นในราคาสูงกว่าราคาตลาด อย่างมีนัยสำคัญคิดเป็น 30% สูงกว่าราคาปิดของหุ้น Hunnu ที่ 1.385 เหรียญออสเตรเลีย เมื่อวันที่ 8 ก.ย. 2554 ซึ่งเป็นวันซื้อขายสุดท้ายก่อนการประกาศทำคำเสนอซื้อ หรือราคาเสนอซื้อคิดเป็น 53% สูงกว่าราคาหุ้นของ Hunnu ที่ 1.18 เหรียญออสเตรเลีย คิดเฉลี่ยถ่วงน้ำหนัก 1 เดือน หรือคิดเป็น 41% สูงกว่าราคาหุ้นของ Hunnu ที่ 1.28 เหรียญออสเตรเลีย เทียบราคาเฉลี่ยถ่วงน้ำหนัก 3 เดือน
“บ้านปูให้ส่วนล้ำมูลค่าหุ้นที่สูง โดยพิจารณาถึงศักยภาพที่แข็งแกร่งของเหมืองถ่านหินและถ่านหินสำรองของ Hunnu โดยเล็งเห็นถึงศักยภาพในอุตสาหกรรมถ่านหินของประเทศมองโกเลีย” นางสมฤดี กล่าว
ส่วนแหล่งเงินทุนที่ใช้ในการทำคำเสนอซื้อในครั้งนี้ มาจากเงินสดสำรองและจากวงเงินสินเชื่อที่มีอยู่ในปัจจุบัน Bid Implementation Deed (BID) ตามความร่วมมือของทั้งสองฝ่าย แต่มีข้อห้ามมิให้ติดต่อหรือเจรจากับผู้สนใจทำคำเสนอซื้อรายอื่น และการไม่ให้ข้อมูลของ Hunnu แก่บุคคลอื่นเพื่อตรวจสอบ หากผิดสัญญาต้องจ่ายค่าปรับให้บริษัท
ด้านนักวิเคราะห์ บล.เครดิตสวิส ให้ราคาหุ้นเป้าหมายหุ้น BANPU ที่ 885 บาท หลังเตรียมเทกโอเวอร์ Hunnu Coal ออสเตรเลีย และเครดิตสวิส ได้นำบริษัท บ้านปู ไปโรดโชว์ที่ประเทศสิงคโปร์ วันที่ 12-13 ก.ย.นี้ 
สำหรับเหมือง Hunnu ได้ซื้อหุ้นกว่า 70% ของเหมือง Rio Tinto โครงการ Altai Nuurs Coking Coal ประเทศมองโกเลีย ในราคา 40 ล้านเหรียญสหรัฐ ทั้งนี้เหมืองใหม่นี้มีเป้าหมายการผลิตที่ 250-500 ล้านตัน